送楊康功知安豐縣
作者：劉攽
朝代：宋

paragraphs: 楊郎作文殊勇爲，辯如濤波捷刺蜚。
相逢喜吾故人子，門風宛存令我悲。
艾蘭驅車最先入，百箭穿楊誰可及。
擢第勝人十改官，作官不辭萬家邑。
勸耕課桑力有餘，吏事不受崇空虛。
後生才資動出衆，何至苦心城旦書。
清泉百里環芍陂，楚人千年長不饑。
叔敖子孫負薪苦，念爲廉吏何可爲。
忽憶雲臺故侯司空公，五郡士馬河西東。
功名亦有際會數，退讓自是雄雋風。
誰謂鄙夫老昏忘，屈指古事猶初終。
作詩寫此豈有意，正若指點山水書魚蟲。